Predkladacia správa

	Návrh aktualizácie Projektu systematickej obnovy audiovizuálneho dedičstva Slovenskej republiky sa predkladá na základe Plánu práce vlády Slovenskej republiky na rok 2008.
Dňa 17. mája 2006 vláda Slovenskej republiky v súvislosti s ratifikáciou Európskeho dohovoru o ochrane audiovizuálneho dedičstva a Protokolu o ochrane televíznej produkcie  uznesením č. 441 schválila Projekt systematickej obnovy audiovizuálneho dedičstva Slovenskej republiky s cieľom záchrany kinematografických a audiovizuálnych diel a  ich postupného sprístupňovania verejnosti (ďalej len „projekt“) a uložila ministrovi kultúry zabezpečiť plnenie úloh vyplývajúcich z tohto projektu. Jeho východiskovým zámerom je vytvorenie podmienok pre záchranu, obnovu a sprístupňovanie audiovizuálneho dedičstva SR.
	Dňa 1. januára 2008 nadobudli účinnosť zákon č. 343/2007 Z. z. o podmienkach evidencie, verejného šírenia a uchovávania audiovizuálnych diel, multimediálnych diel a zvukových záznamov umeleckých výkonov a o zmene a doplnení niektorých zákonov (audiovizuálny zákon) a vyhláška Ministerstva  kultúry  SR  č. 589/2007 Z. z., ktorou sa ustanovujú podrobnosti o jednotnom systéme označovania audiovizuálnych diel, zvukových záznamov umeleckých výkonov, multimediálnych diel, programov alebo iných zložiek programovej služby a spôsobe jeho uplatňovania. Podľa audiovizuálneho zákona Slovenský filmový ústav (ďalej len „SFÚ“) pri výkone štátnej správy v oblasti audiovizuálneho dedičstva plní úlohy zákonného depozitára audiovizuálnych diel a metodicky usmerňuje katalogizáciu, ochranu a obnovu fondu audiovizuálneho dedičstva a pre tento účel zriadil poradný orgán – komisiu pre audiovizuálne dedičstvo.
V návrhu aktualizácie  sa predkladá plnenie úloh vyplývajúcich z projektu za obdobie rokov 2006 až 2008 a predkladá sa návrh odporúčaní, opatrení a úloh pre obdobie rokov 2009 až 2011. 
Za obdobie 2006 – 2008 bol vytvorený základný legislatívny rámec, prijaté boli  predpisy a usmernenia pre výkon štátnej správy v oblasti audiovizuálneho dedičstva, bola vykonaná inventarizácia a základná diagnostika audiovizuálnych materiálov v SFÚ a v Slovenskej televízii a vypracovaný základný návrh stratégie digitalizácie audiovizuálneho dedičstva. SFÚ pripravil návrh záväzného postupu odbornej diagnostiky, ošetrovania a obnovy filmových materiálov laboratórnou cestou aj elektronickou cestou. Celkovo bolo v rámci obnovy v archíve SFÚ ošetrených a obnovených 10,6 % materiálu z celkového archívneho fondu filmových materiálov v správe SFÚ, skvalitnené a rozšírené boli depozitné priestory SFÚ určené na dlhodobú archiváciu filmových materiálov a sprievodných dokumentov k audiovizuálnym dielam a zvukovoobrazovým záznamom a vytvorené bolo multiformátové technologické pracovisko SFÚ určené na prepis audiovizuálnych obsahov na  analógových a digitálnych nosičoch. Kvalitatívne vyššiu úroveň katalogizácie predmetov audiovizuálneho dedičstva a sprístupňovania audiovizuálneho dedičstva Slovenskej republiky zabezpečuje projekt informačného systému SK CINEMA, ktorého správcom je SFÚ. Tento systém je vytvorený ako integrovaný audiovizuálny systém a jeho cieľom je sústreďovanie, vyhľadávanie a sprístupňovanie komplexných informácií o slovenských audiovizuáliach a ich tvorcoch vrátane informácií zo všetkých sprievodných materiálov. SK CINEMA vytvára platformu pre výmenu informácií v slovenskom aj medzinárodnom kontexte a zabezpečuje integrovanú elektronickú katalogizáciu jednotlivých zbierok a fondov SFÚ (filmový archív, knižnica, dokumentácia), spracovanie, uchovávanie a sprístupňovanie zbierkových fondov a archívnych materiálov SFÚ v elektronickej podobe.
Aktualizácia projektu vymedzuje návrh odporúčaní a úloh pre obdobie do roku 2011. Predpokladá vypracovanie finančného výhľadu pre realizáciu projektu v strednodobom horizonte  a prijatie záväzného realizačného a finančného plánu projektu pre toto obdobie z prostriedkov štátneho rozpočtu a aj z iných zdrojov, technických podmienok pre depozit audiovizuálií a kritérií pre posudzovanie audiovizuálnej hodnoty predmetov audiovizuálneho dedičstva, ako aj vypracovanie štúdie uskutočniteľnosti a možností financovania technologického rozvoja a vybudovania infraštruktúry v oblasti uchovávania a obnovy kinematografických diel v Slovenskej republike. SFÚ sa zaväzuje pripraviť návrh vykonávacieho plánu generálnej inventarizácie audiovizuálneho dedičstva Slovenskej republiky a návrh  podmienok pre sústredenie kinematografických diel a ďalších súčastí audiovizuálneho dedičstva SR do odbornej starostlivosti SFÚ. V súčinnosti s Ministerstvom kultúry SR rozpracuje stratégiu digitalizácie, uchovávania a sprístupňovania audiovizuálneho dedičstva SR a realizačný plán digitalizácie audiovizuálií a sprievodných dokumentov v správe zákonných depozitárov v nadväznosti na priebeh realizácie operačného programu Informatizácia spoločnosti – prioritná os 2.
Materiál nemá priamy dopad na štátny rozpočet v rokoch 2009-2010, nakoľko finančné prostriedky vo výške 45 mil. sú pokryté v rámci schválených limitov štátneho rozpočtu. Čiastočný dopad na štátny rozpočet bude mať projekt až  v roku 2011, kde je v súčasnosti schválený limit finančných prostriedkov v štátnom rozpočte vo výške 40 mil. MKSR bude dofinancovanie vo výške 5 mil. požadovať od MFSR formou navýšenia rozpočtu kapitoly. Materiál nemá ekonomický a environmentálny dopad, ani negatívny vplyv na zamestnanosť a podnikateľské prostredie.